b'\n_START_ARTICLE_\nKapringen av Landshut\n_START_SECTION_\nBegynnelse\n_START_PARAGRAPH_\n13. oktober 1977 ble Lufthansa-maskinen \xc2\xabLandshut\xc2\xbb (oppkalt etter byen Landshut i Bayern) med nummer LH 181 fra Palma til Frankfurt kapret av fire personer som tilh\xc3\xb8rte gruppen \xc2\xabMartyr Halimeh\xc2\xbb, en del av Folkefronten for Palestinas frigj\xc3\xb8ring. Lederen for gruppen var seriemorderen Zohair Youssif Akache (23 \xc3\xa5r), som kalte seg Captain Martyr Mahmud. De tre andre kaprerne var Souhaila Andrawes (23 \xc3\xa5r) alias Soraya Ansari, libaneseren Nabil Harb (23 \xc3\xa5r) alias Riza Abbasi og Akaches forlovede Nadia Shehadah Yousuf Duaibes (22 \xc3\xa5r) alias Shanaz Gholoun. Det befant seg 82 passasjerer og 5 besetningsmedlemmer p\xc3\xa5 flyet.\n_START_SECTION_\nOver Middelhavet og Den arabiske halv\xc3\xb8y\n_START_PARAGRAPH_\nMaskinen ble f\xc3\xb8rst tvunget til Roma, hvor den tanket og Mahmud f\xc3\xb8rste gang presenterte kaprernes krav. Disse var identiske med kravene fra RAF-gruppen som hadde bortf\xc3\xb8rt Hanns-Martin Schleyer. I tillegg krevde kaprerne at to meningsfeller som satt i tyrkisk fengsel ble l\xc3\xb8slatt, samt 15 millioner amerikanske dollar._NEWLINE_Fra Roma ble flyet tvunget videre over Larnaka p\xc3\xa5 Kypros og Bahrain til Dubai. Der klarte piloten J\xc3\xbcrgen Schumann \xc3\xa5 melde fra til myndighetene om hvor mange kaprere det var. Gjennom et intervju med forsvarsministeren i Dubai ble kaprerne kjent med dette. Mahmud tvang kapteinen ned p\xc3\xa5 gulvet i midtgangen og truet med \xc3\xa5 skyte ham hvis han igjen gjorde noe som kaprerne ikke likte._NEWLINE_Et GSG9-fly fulgte etter Landshut fra Larnaka. Etter at Landshut hadde tanket opp p\xc3\xa5 nytt, fl\xc3\xb8y flyet til Aden i det dav\xc3\xa6rende S\xc3\xb8r-Jemen. Regjeringen i landet blokkerte imidlertid alle start- og landingsbanene. Ettersom flyet gikk tomt for drivstoff, hadde ikke kaprerne annet valg enn \xc3\xa5 la flyet lande p\xc3\xa5 en sandstripe ved siden av en startbane. Kapteinen, J\xc3\xbcrgen Schumann, fikk forlate flyet for \xc3\xa5 inspisere hjulene. Etter at kapteinen kom tilbake til flyet ble han skutt i hodet i flyets midtgang, fordi han hadde v\xc3\xa6rt borte for lenge og ikke reagert p\xc3\xa5 tilrop fra lederen for kaprerne. \xc3\x85rsaken til at kapteinen ble borte lenger enn planlagt er ikke kjent, men det antas at han ble tatt i forvaring av myndighetene og f\xc3\xb8rst senere kunne returnere til flyet.\n_START_SECTION_\nMogadishu\n_START_PARAGRAPH_\nMaskinen tanket opp og tok 17. oktober av p\xc3\xa5 nytt, f\xc3\xb8rt av andrepiloten J\xc3\xbcrgen Vietor. Flyet satte kurs mot den somaliske hovedstaden Mogadishu, hvor det landet 4:40 sentraleuropeisk tid. Liket av piloten ble kastet ut og kaprerne satte et ultimatum for l\xc3\xb8slatelse av RAF-medlemmene til klokken 15 samme dag._NEWLINE_Etter \xc3\xa5 ha f\xc3\xa5tt melding om at de tyske myndighetene ville im\xc3\xb8tekomme kravet om l\xc3\xb8slatelse, men trengte mer tid p\xc3\xa5 \xc3\xa5 sende RAF-medlemmene til Mogadishu, forlenget kaprerne fristen til klokken 1:30 neste dag, 18. oktober._NEWLINE_Men klokken 0:05 stormet antiterrorstyrken GSG9, i Operation Feuerzauber under ledelse av Ulrich Wegener, Landshut. Aksjonen varte i syv minutter, og tre av kaprerne ble drept. Bare \xc2\xabden tjukke\xc2\xbb, Souhaila Andrawes, overlevde. En GSG9-mann og flyvertinnen Gabriele Dillmann ble skadet. Klokken 0:12 kunne statssekret\xc3\xa6r Hans-J\xc3\xbcrgen Wischnewski, som var til stede, melde fra til kansler Helmut Schmidt om at aksjonen var vellykket.\n_START_SECTION_\nEtterspill\n_START_PARAGRAPH_\nDe fengslede RAF-medlemmene Jan-Carl Raspe, Gudrun Ensslin og Andreas Baader begikk om morgenen 18. oktober selvmord. Irmgard M\xc3\xb6ller overlevde et selvmordsfors\xc3\xb8k. Dagen etter gjorde RAF kjent at de hadde \xc2\xabhenrettet\xc2\xbb Hanns-Martin Schleyer. Liket ble funnet 19. oktober i bagasjerommet p\xc3\xa5 en forlatt Audi i Alsace._NEWLINE_Frigj\xc3\xb8ringen av Landshut skjedde etter ordre fra den f\xc3\xb8derale regjeringen. Helmut Schmidt fortalte senere at han hadde g\xc3\xa5tt av dersom aksjonen hadde mislyktes eller for mange gisler hadde mistet livet. Det var allerede skrevet en avskjedsans\xc3\xb8kning, som ble \xc3\xb8delagt etter den vellykkede aksjonen._NEWLINE_Den eneste overlevende terroristen, Souhaila Andrawes, forsvant og dukket opp i Norge i 1991. I 1994 ble hun oppsporet og utlevert til Tyskland \xc3\xa5ret etter. Hun sonet 5 \xc3\xa5r av fengselsstraffen p\xc3\xa5 10 \xc3\xa5r for flykapring, frihetsber\xc3\xb8velse, utpressing, medvirkning til overlagt drap og drapsfors\xc3\xb8k, og bor i dag i Oslo._NEWLINE_Flyet som ble kapret, en Boeing 737-230C med serienummer 20254-230 og det tyske kjennetegnet D-ABCE, ble brukt av Lufthansa frem til 1985, og senere solgt flere ganger. Det tilh\xc3\xb8rer i dag det brasilianske flyselskapet TAF Linhas A\xc3\xa9reas, som bruker det som fraktfly med kjennetegnet PT-MTB.\n_START_SECTION_\nFilmatisering\n_START_PARAGRAPH_\nI forbindelse med at det var 30 \xc3\xa5r siden flykapringen og \xc2\xabden tyske h\xc3\xb8sten\xc2\xbb ble kapringen filmatisert av ARD, som er en sammenslutning av de offentlige allmennkringkastingsselskapene i Tyskland, i 2007. Filmen med tittelen Mogadishu ble regissert av Roland Suso Richter og hadde premi\xc3\xa8re i november 2008. Filmen har et budsjett p\xc3\xa5 ca. 50 millioner kroner.'